[{"text_idx": "#000000", "text": "La studio de Vinilkosmo trafita de inundo"}, {"text_idx": "#000001", "text": "Antau\u0306 dek jaroj la ejo de Vinilkosmo estis parte detruita de fajro. Nun la ejon difektis akvo. Vinilkosmo estis fondita en 1990 kaj de multaj jaroj estas la plej konata produktanto de muzikaj registraj\u0302oj en Esperanto."}, {"text_idx": "#000002", "text": "Dum la nokto de la 10-a de januaro granda inundo okazis c\u0302e la studio de Vinilkosmo, kaj multaj valoraj aj\u0302oj estis detruitaj. La oficejo situas en la teretag\u0302o de la domo de la fondinto de Vinilkosmo, Flo Martorell, ekster Tuluzo, Francio. Li klarigis al Libera Folio, kio okazis."}, {"text_idx": "#000004", "text": "\u2013 La tuta teretag\u0302o estis inundita de unu metro da akvo en la plej alta nivelo, kaj estis gravaj damag\u0302oj. Dum la akvo altig\u0302is, ni provis savi la plej fragilajn ilojn, komputilojn kaj aliajn materialojn, sed paperaj arkivoj, libroj, revuoj, sonkasedoj kaj diversaj sonarkivoj kaj diskoj estis dronigitaj."}, {"text_idx": "#000005", "text": "\u2013 Samtempe ankau\u0306 inundig\u0302is 13 provludejoj el 21 kaj parto de la sonstudio de \u201dStudio de la Trappe\u201d, helpe de fajrobrigadistoj ni metis la materialon (amplifilojn, instrumentojn, sonmaterialon de la sonsistemo de EUROKKA, ktp) sur brikojn por altigi g\u0302in, sed la akvo altig\u0302is rapide kaj ne eblis c\u0302ion sekurigi. Ekestis gravaj damag\u0302oj por multaj bandoj kiuj havas tie sian muzikmaterialon. En la malsupra parto de la studio estis 20 cm da akvo, sed felic\u0302e c\u0302io povis esti savita tie, tamen la ejo estis tute malsekigita de kota akvo kreanta damag\u0302ojn en la plankoj kaj tapis\u0302oj."}, {"text_idx": "#000007", "text": "Antau\u0306 dek jaroj Vinilkosmo estis trafita de incendio, kiu detruis grandan stokon de materialo, sed ne s\u0302ajnis ke estis granda risko de inundo."}, {"text_idx": "#000008", "text": "\u2012 Ekde 1980, kiam instalig\u0302is tie la muzika komplekso, neniam okazis inundo, c\u0302i tio estas premiero kaj mi esperas ke estos la lasta inundo."}, {"text_idx": "#000010", "text": "\u2012 Fakte rivero kiu fluas aliflanke de la au\u0306tos\u0302oseo apud kiu trovig\u0302as la domo, multe altig\u0302is dum la pluvega semajno. Okazis semajno pluva antau\u0306 la inundo, kaj ankau\u0306 multe neg\u0302is en la Pireneoj kaj poste varmig\u0302is, subite c\u0302iuj riveroj kaj la riverego Garono kiu trairas Tuluzon grave altig\u0302is kaj kreis la krizan situacion. En kelkaj jaroj la vetero s\u0302ang\u0302ig\u0302is (varmig\u0302is), kaj nun ni vidas la konsekvencojn."}, {"text_idx": "#000011", "text": "La inundo kau\u0306zas prokraston de c\u0302iuj projektoj de Vinilkosmo, kiel la eldonado de albumoj. Ec\u0302 post la purigado, Vinilkosmo ne tuj plene funkcios."}, {"text_idx": "#000012", "text": "\u2012 Mi esperas ke en februaro c\u0302io reenordig\u0302os kaj ke eblos tiam relabori kiel kutime. La riparoj kiujn pagos la asekurkompanio eble ekos nur monatojn post la katastrofo kaj malfaciligos baldau\u0306an normalig\u0302on."}, {"text_idx": "#000016", "text": "Ni c\u0302iutage legas pri novaj\u0302oj tra la tuta mondo, tamen pri c\u0302i tiuj inundoj estas nenio en la nederlandaj novaj\u0302oj dum Francio preskau\u0306 estas najbara lando kaj krome s\u0302atata vojag\u0302destino de multaj nederlandanoj. Strange.\nMi deziras multe da forteco al S-ro Martorell kaj kunlaborantoj.\nMi volas kapti la malbons\u0302ancan okazon por atentigi pri la abonklubo de Vinilkosmo:"}, {"text_idx": "#000018", "text": "Kion ni povas fari kontrau\u0306 Naturo? \ud83d\ude41"}]